Isabalio ežeras
Isabalio ežeras (isp. Lago de Izabal) arba Dulsės užutėkis (Golfo Dulce) – didžiausias Gvatemalos ežeras, telkšantis šalies rytuose, Isabalio departamente. Ilgis šiaurės rytų-pietryčių kryptimi 45 km, plotis iki 20 km. Ežeras gan seklus (gylis iki 16,8 m), krantai žemi, vietomis pelkėti. Vakaruose įteka Poločiko upė, prasidedanti Gvatemalos aukštumose, rytuose išteka Dulsė, per El Golfetės ežerą jungianti Isabalį su Hondūro įlanka. Ežeras pasižymi didele vandens gyvūnijos įvairove: be įvairių žuvų ir vėžiagyvių, čia taip pat lankosi lamantinai, aštriabriauniai krokodilai, vandens paukščiai. Nors augalija daugiausia gėlavandenė, žuvys (ypač komercinės) būdingos jūrinės. Isabalio ežero pakrantėje stovi 1652 m. pastatytas San Felipe de Laros fortas.